Помнік драўлянага дойлідства. Пабудаваная ў 1701 г. у в. Чэрск (Берасцейскі р-н). Царква складаецца з квадратнага ў плане асноўнага зрубу, завершанага дахам з галоўкай, і больш вузкага зрубу з трохграннай алтарнай часткай, накрытага вальмавым дахам з галоўкай. Да галоўнага фасаду прыбудаваная веранда, каля алтару — рызніца. Сцены вертыкальна ашаляваныя дошкамі з нашчыльнікамі. Вокны прастакутныя. Унутры асноўны зруб перакрыты корабавым скляпеннем, алтарны — плоскай столлю. Перад царквой стаіць зрубна-каркасная трох’ярусная званіца-брама. Ніжні ярус — чацверыковы зруб, ашаляваны дошкамі з нашчыльнікамі, верхні — каркасны (таксама чацверыковы), завершаны шатровым дахам. Прамежкавы ярус вырашаны ў выглядзе развітага прычолку, які на заходнім і ўсходнім фасадах мае трапецападобныя вертыкальныя шчыты з чатырма арачнымі праёмамі і дэкаратыўнаю панеллю.Царква дзейнічае. Царква і званіца — помнікі рэспубліканскага значэння.